
Voimassa toistaiseksi, tarkistetaan vähintään kerran vuodessa sekä toiminnan olennaisesti muuttuessa.

1. Tehtävien lainmukainen hoitaminen
Palveluntuottajan omavalvonta perustuu sosiaali- ja terveydenhuollon valvonnasta annettuun lakiin, lastensuojelulakiin, sosiaalihuoltolakiin, asiakastietolakiin sekä muihin toimintaa ohjaaviin säädöksiin, viranomaismääräyksiin ja -ohjeisiin.
Noudatamme toiminnassamme voimassa olevaa lainsäädäntöä ja viranomaismääräyksiä. Yksiköiden vastuuhenkilöt seuraavat jatkuvasti lainsäädännön ja viranomaisohjeiden muutoksia. Teemme yhteistyötä hyvinvointialueiden, valvontaviranomaisten sekä muiden yhteistyötahojen kanssa varmistaaksemme, että toimintamme vastaa voimassa olevia vaatimuksia.
Henkilöstölle järjestetään säännöllisesti lainsäädäntöön, lastensuojeluun, asiakasturvallisuuteen, tietosuojaan sekä omavalvontaan liittyvää koulutusta. Muutokset huomioidaan viipymättä käytännön työssä.

2. Tehtyjen sopimusten noudattaminen
Teemme useita sopimuksia, jotka ovat olennaisia palvelumme tuottamisessa, laadun varmistamisessa ja toimintojen sujuvuuden takaamisessa. Kaikki tehdyt sopimukset tallennetaan sähköisesti, ja yksiköiden vastuuhenkilöt seuraavat niiden noudattamista.
Henkilöstö perehdytetään tehtyjen sopimusten sisältöön ja vaatimuksiin osana työhönottoprosessia. Sopimusmuutoksista tiedotetaan henkilöstölle viipymättä.
Mikäli palvelutuotannossa käytetään alihankkijoita tai ostopalveluita, niiden toimintaa seurataan säännöllisesti. Palveluntuottaja vastaa siitä, että myös alihankkijat täyttävät lainsäädännön sekä palvelusopimusten vaatimukset.

3. Palvelujen saatavuus, jatkuvuus, turvallisuus, laatu ja yhdenvertaisuus
3.1 Palvelujen saatavuus
Perhekoti Arki ja Perhekoti Aurora tarjoavat palveluja ympärivuorokautisesti. Asiakkaiden tarvitsemat palvelut järjestetään yksilöllisen palvelutarpeen mukaisesti yhteistyössä sijoittavan tahon kanssa.

3.2 Palvelujen jatkuvuus
Palvelun jatkuvuus varmistetaan selkeillä sijaisjärjestelyillä, henkilöstösuunnittelulla ja palveluprosessien jatkuvalla seurannalla. Henkilöstön poissaolojen aikana varmistamme, että asiakkaille tarjotaan sujuvaa ja keskeytyksetöntä tukea.
Yksiköiden varautumissuunnittelu sisältää toimintaohjeet häiriötilanteisiin, poikkeusoloihin, tietojärjestelmähäiriöihin, henkilöstövajeisiin sekä muihin palvelutuotantoa mahdollisesti vaarantaviin tilanteisiin.

3.3 Palvelujen turvallisuus ja laatu
Palvelujen turvallisuus varmistetaan säännöllisellä riskienhallinnalla, turvallisuuskoulutuksilla, turvallisuus- ja pelastussuunnitelmilla sekä jatkuvalla omavalvonnalla.
Omavalvonta on ennakoivaa ja systemaattista laadun- ja riskienhallintaa, jolla varmistetaan asiakasturvallisuuden toteutuminen sekä toiminnan jatkuva kehittäminen.
Omavalvontasuunnitelma
Yksiköillä on erilliset omavalvontasuunnitelmat, joissa kuvataan palvelujen laadun, turvallisuuden ja asianmukaisuuden seuranta sekä havaitun kehittämistarpeen käsittely ja korjaavat toimenpiteet.
Lääkehoitosuunnitelma
Yksiköiden lääkehoito perustuu erilliseen lääkehoitosuunnitelmaan. Kaikilla lääkehoitoa toteuttavilla työntekijöillä tulee olla tehtävän edellyttämä koulutus ja voimassa olevat lääkeluvat.
Lääkehoitosuunnitelma sisältää lääkehoidon toteuttamisen, vastuunjaon, osaamisen varmistamisen, riskienhallinnan sekä poikkeamien käsittelyn. Suunnitelma päivitetään vähintään vuosittain sekä toiminnan muuttuessa.
Tietoturvasuunnitelma
Tietoturvasuunnitelmassa kuvataan tietoturvan ja tietosuojan toteuttaminen, henkilötietojen käsittely sekä tietoturvan omavalvonta. Henkilöstö perehdytetään tietosuoja- ja tietoturvakäytäntöihin, ja osaamista ylläpidetään säännöllisellä koulutuksella.
Riskienhallintasuunnitelma
Riskienhallinta on olennainen osa päivittäistä johtamista. Riskiarviointeja tehdään jatkuvasti sekä asiakastyössä että johtamisessa.
Yksiköissä hyödynnetään muun muassa SWOT-analyysiä riskien tunnistamisessa. Havaitut riskit arvioidaan, dokumentoidaan ja niille määritellään tarvittavat hallintatoimenpiteet. Korjaavien toimenpiteiden toteutumista seurataan säännöllisesti.
Henkilöstö
Sosiaalihuollon ammattihenkilöiden ammattipätevyys tarkistetaan JulkiSuosikista ja terveydenhuollon ammattihenkilöiden oikeudet JulkiTerhikistä ennen työsuhteen alkamista. Lisäksi tarkistetaan rikosrekisteriote lasten kanssa työskentelevien rikostaustan selvittämisestä annetun lain mukaisesti.
Henkilöstön riittävyyttä seurataan jatkuvasti työvuorosuunnittelun, asiakasmäärän, asiakkaiden palvelutarpeen sekä henkilöstöresurssien näkökulmasta. Sijaisjärjestelyillä varmistetaan toiminnan turvallisuus myös poissaolotilanteissa.
Jokaiselle työntekijälle järjestetään perehdytys, ja henkilöstön osaamista ylläpidetään täydennyskoulutuksilla. Kaikki työntekijät kuuluvat työterveyshuollon ja lakisääteisen työtapaturmavakuutuksen piiriin.
Lasten osallisuus, oikeusturva ja itsemääräämisoikeus
Lapsen mielipide ja osallisuus huomioidaan kaikessa lastensuojelutyössä lapsen ikä- ja kehitystaso huomioiden. Lapsille annetaan mahdollisuus osallistua itseään koskevien asioiden käsittelyyn ja tuoda esiin näkemyksiään.
Perhekoti Arki ja Perhekoti Aurora ovat ammatillisia perhekoteja, joissa ei käytetä lastensuojelulain mukaisia rajoitustoimenpiteitä. Toiminnassa kunnioitetaan lasten perus- ja ihmisoikeuksia sekä itsemääräämisoikeutta.
Lasten arkea ohjataan kasvatuksellisin, vuorovaikutuksellisin ja kuntouttavin keinoin. Mahdolliset turvallisuuteen, kasvatukseen tai lapsen hyvinvointiin liittyvät tilanteet käsitellään yhteistyössä lapsen, huoltajien, sosiaalityöntekijän ja muiden tarvittavien yhteistyötahojen kanssa.
Asiakkaille, huoltajille ja yhteistyötahoille tiedotetaan muistutus-, palaute- ja kantelumenettelyistä. Palautteet käsitellään asianmukaisesti ja niitä hyödynnetään toiminnan kehittämisessä.
Lapsille, huoltajille ja yhteistyötahoille annetaan tieto käytettävissä olevista oikeusturvakeinoista, kuten muistutuksen tekemisestä, sosiaaliasiavastaavan palveluista sekä mahdollisuudesta olla yhteydessä sijoittavan hyvinvointialueen sosiaalityöntekijään.

3.4 Palvelujen yhdenvertaisuus
Yhdenvertaisuus on keskeinen toimintaperiaate Perhekoti Arjessa ja Perhekoti Aurorassa.
Kaikkia asiakkaita kohdellaan tasapuolisesti riippumatta heidän iästään, sukupuolestaan, alkuperästään, kielestään, uskonnostaan, vakaumuksestaan, toimintakyvystään tai muista henkilöön liittyvistä tekijöistä.
Henkilöstöä koulutetaan yhdenvertaisuuteen, syrjimättömyyteen ja lasten oikeuksiin liittyvissä kysymyksissä. Yhdenvertaisuuden toteutumista seurataan asiakaspalautteiden, omavalvonnan ja esihenkilötyön avulla.

4. Havaittujen puutteellisuuksien korjaaminen
Mahdolliset puutteet, epäkohdat ja kehittämiskohteet tunnistetaan asiakaspalautteiden, henkilöstön ilmoitusten, vaaratapahtumaraporttien, viranomaishavaintojen sekä omavalvonnan seurannan avulla.
Havaitut puutteet käsitellään viipymättä, niiden syyt selvitetään ja tarvittavat korjaavat toimenpiteet määritellään vastuuhenkilöineen ja aikatauluineen. Korjaavien toimenpiteiden toteutumista seurataan ja arvioidaan säännöllisesti.
Henkilöstölle tiedotetaan valvontalain mukaisesta ilmoitusvelvollisuudesta sekä toimintatavoista epäkohtien ja asiakasturvallisuutta vaarantavien tilanteiden ilmoittamiseksi.
Tavoitteena on jatkuva toiminnan kehittäminen ja vastaavien epäkohtien ennaltaehkäisy.

5. Seurantaan perustuvien havaintojen ja niiden perusteella tehtävien toimenpiteiden julkaiseminen
Omavalvontaohjelman toteutumista seurataan jatkuvasti osana johtamista ja omavalvontaa. Seurantaan perustuvat havainnot sekä niiden perusteella toteutetut toimenpiteet julkaistaan vähintään neljän kuukauden välein palveluntuottajan verkkosivuilla.
Seurannassa arvioidaan muun muassa:
· asiakaspalautteet
· muistutukset ja kantelut
· vaaratapahtumat ja poikkeamat
· lääkehoidon poikkeamat
· henkilöstön riittävyys ja osaaminen
· lasten osallisuuden ja oikeuksien toteutuminen
· asiakasturvallisuus ja työturvallisuus
· viranomaisten havainnot ja palaute
Seurannan perusteella määritellään tarvittavat kehittämis- ja korjaustoimenpiteet, joiden toteutumista seurataan johdon toimesta.
Omavalvontaohjelma sekä yhteenveto seurantahavainnoista ja niiden perusteella toteutetuista kehittämistoimenpiteistä julkaistaan palveluntuottajan verkkosivuilla osoitteessa:
www.perhekotiarki.fi

